ה-Fly Catcher נראה כמו הצמח הטורף ב``חנות קטנה ומטריפה``, המסוגל למשוך חרקים, לזהותם כאשר הם נמצאים בתוך הלוע, ולהחזיר נשמתם לבורא.
החלטנו להמשיך בסדרה: ``הקיץ בא, אל תצאו מהבית``. נראה כי גם יצרני הגאדג`טים מודעים לעלייה העולמית בטמפרטורות, וגם הם מנסים להקל על חיינו בשלל גאדג`טים מעניינים, לא תמיד שימושיים לגמרי, אך תמיד משעשעים. לאחר מנקה הבריכה שהצגנו לכם אתמול, אולי הגיע הזמן להתמודד עם בעיה אחרת שמגיעה (או מחמירה) בקיץ - חרקים.
לבשת חולצה צהובה? צפה למתקפת ברחשים שייצמדו אליך כמו לקרטיב לימון. שכחת ברז מטפטף בחצר? היתושים כבר בדרך אליך (לא שהם צריכים תירוץ). ג`וקים? אנחנו אפילו לא מתכוונים להיכנס לזה. גם אם יש לך ספריי נגד חרקים, אנחנו מאמינים (ואל תבלבלו אותנו עם העובדות) שאת החרקים זה רק מצחיק.
ספק הומאג` לסרט קאלט, ספק שעשוע לימות הקיץ. מדובר בצמח טורף, אם כי לא אמיתי, כמובן, אלא גרסא אלקטרונית. ה-Fly Catcher נראה בדיוק כמו הצמח מהסרט ``חנות קטנה ומטריפה``, המיועד לזלילת חרקים קטנים. כאשר חרק מתיישב בפיו של הצמח, חיישנים בפה מזהים זאת ומורים לפה להיסגר.
שימו לב שיש כאן פוטנציאל של ממש להתמכרות, מאחר והצמח הטורף משמיע גיהוק (בדיוק כמו בסרט) לאחר כל חרק שנבלע. יש כאן רק בעיה אחת: לא ממש מובן לנו לאן הולכים החרקים חסרי המזל, ומי יצטרך להתעסק עם ניקוי המנגנון מגופות הקורבנות. כמעט 200 ש``ח לעציץ - ולנו זה נראה מוגזם.